*Proiect*

**H O T Ă R Î R E**

**cu privire la reorganizarea unor întreprinderi din sectorul termoenergetic**

**nr. […] din 2014**

În temeiul art. 6 alin.(1) lit. e1)al [Legii nr. 121-XVI din 4 mai 2007](TEXT%3DLPLP20070504121) privind administrarea şi deetatizarea proprietăţii publice (Monitorul Oficial al Republicii Moldova, 2007, nr.90-93, art.401), cu modificările şi completările ulterioare şi ale art. 93 şi 94 din [Legea nr. 1134-XIII din 2 aprilie 1997](TEXT%3DLPLP199704021134) privind societăţile pe acţiuni (republicată în Monitorul Oficial al Republicii Moldova, 2008, nr. 1-4, art.1), cu modificările şi completările ulterioare, precum şi în scopul creării condiţiilor economice favorabile pentru prestarea serviciilor de alimentare cu energie termică în mun. Chişinău, Guvernul

**HOTĂRĂŞTE:**

**1.** Se acceptă propunerea Ministerului Economiei privind reorganizarea SA “Centrala Electrică cu Termoficare nr. 1 Chişinău” şi SA “Centrala Electrică cu Termoficare nr. 2” din Chişinău prin fuziune (absorbţie) a SA “Centrala Electrică cu Termoficare nr. 1 Chişinău” de către SA “Centrala Electrică cu Termoficare nr. 2” din Chişinău.

**2.** Ministerul Economiei, prin reprezentanții săi în organele de conducere ale SA “Centrala Electrică cu Termoficare nr. 1 Chişinău” şi SA “Centrala Electrică cu Termoficare nr. 2” din Chişinău va asigura întreprinderea acţiunilor aferente reorganizării, prevăzute de legislaţie, în vederea realizării fuziunii prin absorbţie, conform pct. 1.

**3.** Din anexa nr. 5 la [Hotărîrea Guvernului nr. 690 din 13 noiembrie 2009](TEXT%3DHGHG20091113690) “Pentru aprobarea Regulamentului privind organizarea şi funcţionarea Ministerului Economiei, structurii şi efectivului-limită ale aparatului central al acestuia” (Monitorul Oficial al Republicii Moldova, 2009, nr.166-168, art.768), cu modificările şi completările ulterioare, poziţia “Societatea pe Acţiuni “CET-1”, mun.Chişinău” se exclude.

**4.** Executarea prezentei Hotărîri se pune în sarcina Ministerului Economiei.

**5.** Se abrogă Hotărîrea Guvernului cu privire la reorganizarea unor întreprinderi din sectorul termoenergetic nr. 919 din 18 noiembrie 2013 (Monitorul Oficial, 2013, nr.262-267, art.1024).

 **Prim-ministru Iurie LEANCĂ**

Contrasemnează:

Viceprim-ministru,

ministrul economiei Valeriu LAZĂR